tartuNLP/wikipedia-smugri-20251201 huggingface dataset:
Kitseküla tänav

Kitseküla tänav on tänav Tallinnas Kesklinna linnaosas Kitseküla asumis ja Kristiine linnaosas Tondi asumis. 
Kitseküla tänav sai nime 17. augustil 2011. Tänav on saanud nime selle järgi, et kulgeb Kitseküla asumi piiril.
Eesti – Ameerika Ühendriikide suhted

Eesti – Ameerika Ühendriikide suhted on Eesti ja Ameerika Ühendriikide kahepoolsed suhted. Need suhted on olnud tugevad alates Eesti iseseisvumisest 1918. Riigid on omavahel liitlased ja partnerid.
USA tunnustas Eesti Vabariiki "de jure" 28. juulil 1922. Aastal 1922 avas Eesti diplomaatilise esinduse USAs. Eesti esindus tegutses USAs ka Nõukogude okupatsiooni ajal, kusjuures USA juhtkond tunnustas sel ajal seda esindust ka Eesti seadusliku esindusena. Diplomaatilised suhted kahe riigi vahel taastati 1991.
USA Globaalse Juhtkonna (inglise U.S. Global Leadership) 2012. aasta raporti sõnul toetab USA juhtkonda (inglise U.S. leadership) 31% eestlastest vastanutest, 32% inimestest ei toeta ja 37% ei oska oma suhtumist hinnata.
Ameerika Ühendriikidel on suursaatkond Tallinnas (Ameerika Ühendriikide Suursaatkond Tallinnas), mida juhib Ameerika Ühendriikide suursaadik Eestis. Eestil on suursaatkond Washingtonis (Eesti Suursaatkond Washingtonis), mida juhib Eesti suursaadik Ameerika Ühendriikides.
Kroonlinna Nikolause kirik

Kroonlinna Nikolause kirik (vene keeles Кирха Святого Николая в Кронштадте) oli luteri kirik Venemaal Kroonlinnas. 
19. sajandi keskel tuli Kroonlinna suur hulk Eestist pärit ehitajaid ning moodustati iseseisev eesti-soome-rootsi kogudus (Kotlini kogudus). Kirik ehitati kogudusele 1868. aastal.
Kogudus lõpetas tegevuse 1924. aastal ja kirik lammutati 1930. aastatel.
Myriam El Khomri

Myriam El Khomri (sündinud 18. veebruaril 1978 Rabatis) on Prantsusmaa poliitik, Sotsialistliku Partei liige. 
Ta oli aastatel 2015–2017 Prantsusmaa tööminister.
Ta sündis aastal 1978 Rabatis. Kui ta oli 9-aastane, kolis pere Tangerisse (asub Gibraltari väina lõunarannikul). Seejärel koliti Thouarsisse Deux-Sèvresi departemangu, veidi hiljem Bordeaux' lähedale Mérignaci. 
El Khomri õppis õigusteadust Bordeaux' IV Ülikoolis (Université Montesquieu Bordeaux IV-s) ja Pariisi 1. Ülikoolis (Université Paris 1 Panthéon-Sorbonne'is).
Ta on 21. aprillist 2002 Sotsialistliku Partei liige. Ta oli 2. septembrist 2015 kuni 10. maini 2017 Prantsusmaa tööminister. Tema ajal töötati välja töökoodeksi reformimise seaduseprojekt, millega karmistusid töötingimused; see kutsus esile (31. märtsil 2016) massimeeleavaldused.
Isiklikku.
Tema marokolasest isa on butiigijuht, bretoonist ema on inglise keele õpetaja. Tema informaatikust abikaasa on pärit Gironde'i departemangust; neil on kaks tütart. Puhkused veedab perekond Plougonvelinis Finistère'i departemangus.
Määratlemata õigusmõiste

Määratlemata õigusmõiste on õigustehniline vahend, mille puhul seadusandja loobub detailsete ettekirjutuste andmisest seadustes enestes, delegeerides normi täpsustamise seaduse rakendajale.
Määratlemata õigusmõiste sisustamisel tuleb abiks võtta õigusakti eelnõusse puutuvad seletuskirjad, stenogrammid ja protokollid, et välja selgitada normi eesmärk.
Mamsel

Mamsel (rootsi keeles "mamsell"; prantsuskeelsest sõnast "mademoiselle") oli Rootsis 18. sajandist kuni 1866. aastani vallaliste keskklassi naiste kõnetamissõna. Vallalisi aadlinaisi nimetati preiliks ("fröken"). Pärast seisusliku riigipäeva kaotamist 1866. aastal kadus sõna kasutuselt ja kõiki vallalisi naisi võidi kutsuda preiliks.
Eesti Mullateaduse Selts

Eesti Mullateaduse Selts (akronüüm EMTS) on Eesti teadusorganisatsioon, mis ühendab mullateadlasi. 
Mittetulundusühing Eesti Mullateaduse Selts asutati 16 liikme poolt 23. oktoobril 2009. Selts arendab koostööd nii kohalike kui ka välisriikide erialaseltside, ühingute ja liitudega ning edendab mullateaduse alase hariduse saamist ja teadustööd. Seltsi üks eesmärke on ka ühiskonna teadlikkuse tõstmine Eestis muldi puudutavates küsimustes.
Juhatus.
Seltsi juhatusse valiti 2009. aastal Alar Astover, Endla Reintam ja Tiina Köster. 2013. aastal valiti üldkoosolekul seltsi juhatusse Alar Astover, Endla Reintam ja Helis Rossner. EMS-i president on alates 2009. aastast Alar Astover.
Seltsi eelkäija.
Eesti Mullateaduse Seltsi eelkäija oli aastatel 1957–1991 tegutsenud Üleliidulise Mullateaduse Seltsi Eesti filiaal. Selle juhiks oli aastatel 1957–1964 Osvald Hallik ning aastatel 1964–1991 Loit Reintam. Pärast Eesti taasiseseisvumist mullateadlaste ühistegevus jätkus mitteformaalsel kujul, selle liidriks oli professor Loit Reintam.
Seos rahvusvaheliste teadusorganisatsioonidega.
EMTS kuulub Euroopa Mullateaduse Seltside Konföderatsiooni ("European Confederation of Soil Science Societies") ja on Rahvusvahelise Mullateaduse Seltsi ("International Union of Soil Sciences"; akronüüm IUSS) liige. Kõik EMTS-i liikmed (2010. aasta aprilli seisuga 25 inimest) on ka täieõiguslikud IUSS-i liikmed.
Krjakutnoi

Krjakutnoi ("Крякутной") oli müütiline vene lennunduspioneer 18. sajandi algul, kuumaõhupalli leiutaja.
Ta esineb 19. sajandi kollektsionääri ja võltsija Aleksandr Sulakadzevi käsikirjas. Selle järgi tegi Nerehtast pärit köstriabi Krjakutnoi 1731. aastal suure palli, laskis täis roojast ja haisvat suitsu, palli külge aga ehitas silmuse, istus sellesse ja kuradijõud tõstis ta kaseladvast kõrgemale. Pärast virutas teda vastu kellatorni, kuid tema hakkas kellanöörist kinni ja jäi niiviisi ellu. Ta aeti linnast välja ja läks Moskvasse, ent teda taheti elusalt maha matta või ära põletada.
Käsikiri avaldati 20. sajandi algul ja seda kasutati järjekordse tõendina venelaste prioriteedist ja ülimusest kõigil aladel, kaasa arvatud lennundus (vendade Montgolfier'de esimene lend toimus alles 1783. aastal).
1958. aastal avastas Dmitri Lihhatšov, et Sulakadzevi algkäsikirja (mis tõenäoliselt oli ise fiktsioon) on hiljem muudetud. Algselt oli seal Krjakutnoi asemel nimetatud sakslast Furtselit.
Logotrade

Logotrade (ärinimega Logotrade OÜ) on Eestis ja Baltikumis tegutsev reklaamkingituste ja firmameenetega tegelev reklaamiagentuur.
Logotrade pakub nii avaliku sektori kui erasektori ettevõtetele reklaamkingituste ideesid ja ärikingituste lahendusi. 
Firma on Eesti Kaubandus-Tööstuskoda liige.
Ajalugu.
Logotrade OÜ loodi 2004. aastal Tallinnas. Esimene kontor asus Tartu maanteel. 2005. aastal koliti Gonsiori tänava kontorisse ja keskenduti kolmele valdkonnale: reklaamkingitused, reklaamdisain ja reklaamteenused. 2006. aastast asub ettevõtte kontor Pärnu mnt 160a, Tallinn. Alates 2008. aastast on firma keskendunud välisturgudele. Peamised välisturud on Soome, Läti, Leedu, Rootsi, Venemaa ja Poola.
Eesti Maaülikooli põllumajandus- ja keskkonnainstituudi mullateaduse ja agrokeemia osakond

Eesti Maaülikooli põllumajandus- ja keskkonnainstituudi mullateaduse ja agrokeemia osakond on üks Eesti Maaülikooli põllumajandus- ja keskkonnainstituudi osakondi.
Osakond loodi 2005. aastal Eesti Põllumajandusülikooli (EPMÜ) restruktureerimise Eesti Maaülikooliks käigus, mil vastloodud EMÜ põllumajandus- ja keskkonnainstituudi koosseisu lülitati EPMÜ agronoomiateaduskonna koosseisu kuulunud EPMÜ mullateaduse ja agrokeemia instituut. 
Mullateaduse ja agrokeemia osakond hõlmab oma põhiõppe, kraadiõppe, teadustöö ja arendustegevusega mullateadust, agrokeemiat, maakasutust, agroökoloogiat ja keskkonnakaitset.
Osakonna õppejõud.
2017. aasta juuli seisuga töötasid osakonnas õppejõududena:
Aastatel 2005–2010 kuulus osakonna õppejõudude koosseisu emeriitprofessor akadeemik Loit Reintam.
Lõuna-Tšehhi ülikool České Budějovices

Lõuna-Tšehhi ülikool České Budějovices (tšehhi keeles "Jihočeská univerzita v Českých Budějovicích", ladina keeles "Universitas Bohemiae Meridionalis Budovicensis") on Tšehhi ülikool České Budějovices.
Ülikool asutati 1991. aastal.
2014. aastal õppis ülikoolis bakalaureuseõppes 8700 ja magistriõppes 2360 üliõpilast. Doktoriõppes õppis 610 doktoranti.
Külalislektor Eestist.
2017. aastal töötas ülikoolis lühikest aega külalislektorina Eesti mullateadlane Alar Astover.
Eesti Põllumajandusülikooli mullateaduse ja agrokeemia instituut

Eesti Põllumajandusülikooli mullateaduse ja agrokeemia instituut oli üks Eesti Põllumajandusülikooli agronoomiateaduskonna koosseisu kuulunud allüksus.
Instituut tegutses aastatel 1994–2005.
2005. aastal moodustati Eesti Põllumajandusülikooli restruktureerimise käigus Eesti Maaülikooliks Eesti Maaülikooli põllumajandus- ja keskkonnainstituut, mille üks osakond hakkas tegelema mullateaduse ja agrokeemiaga (Mullateaduse ja agrokeemia osakond).
Instituudis on õppejõuna töötanud Loit Reintam (sai 1999. aastal akadeemikuks), Raimo Kõlli (professor 1991), Paul Kuldkepp (professor 1995), Hugo Roostalu (professor 1996) ja teised.
Instituuti juhatas aastatel 1994–2004 Raimo Kõlli.
Mullastikukaart

Mullastikukaart on maakaart, millele on märgitud mingi ala muldade paiknemine.
Neid kasutatakse muldade leviku iseloomustamiseks, ülevaate saamiseks muldadest kui loodusvarast ja tootmisressursist. Mullastikukaartide kontuurid eristatakse reeglina muldade geneetilis-morfoloogilise klassifikatsiooni alusel.
Eesti mullastiku kaart.
Eestis on muldade omadusi, viljakust, levikut ja kasutussobivust võrdlemisi põhjalikult uuritud. Kogu Eesti maismaad kattev mullastikukaart (mõõtkavas 1:10 000) on digiteeritud ja riikliku põllumuldade seire raames kogutakse pidevalt uut teavet. On loodud staatiline GIS-andmebaas.
Broadway (Worcestershire)

Broadway on küla Inglismaal Worcestershire'i krahvkonnas.
Selle lähedal asub Broadway mägi, mille otsas on Broadway torn.
Budism Eestis

Budism Eestis on Eestis ja/või eesti keeles toimuv budismialane tegevus, sealhulgas budismi uurimine (budoloogia, orientalistika) kui ka tegelik praktiseerimine.
Esimesed budistid.
Aastast 1922 tegutses Eestis budistlik munk Karl Tõnisson. Ta andis välja trükiseid ja pidas loenguid budismist. Ta lahkus Eestist 1931. aastal koos oma õpilase Friedrich Lustigiga.
1922. aasta rahvaloenduse järgi oli Eestis kolm budisti: Karl Tõnisson, Friedrich Lustig ja August Gailit.
Akadeemiline orientalistika.
1960. aastate lõpul suurenes huvi idamaiste keelte ja kultuuride vastu. Pent Nurmekunna ja Uku Masingu innustusel hakati Tartus õppima hiina, tiibeti, sanskriti jt keeli ning tõlkima budistlikke tekste. Tartu Ülikooli orientalistikakabinet eesotsas Linnart Mälliga korraldas loenguid, kursusi ja konverentse ning andis välja mitmeid oluliste tekstide tõlkeid. 
Sellest ringkonnast kasvas välja suur hulk ida keelte ning budismi, hinduismi, taoismi jt õpetuste tundjaid ja tekstide tõlkijaid (Andres Herkel, Maret Kark, Märt Läänemets, Teet Toome, Martti Kalda, Alari Allik, Rein Raud jt). 
Tänapäeval jätkavad sellealast tegevust Tartu Ülikooli orientalistikakeskus, Eesti Akadeemiline Orientaalselts ja Budismi Instituut.
Budismihuviliste ringid.
1982. aastal loodi Tallinnas Eestimaa Budistlik Vennaskond ehk Taola, mis järgis Tiibeti budismi ningma koolkonna õpetusi.
1988. aastast hakkas tegutsema mitmeid budistlikke ühendusi: Eesti Budistlik Liit, Eesti Budistlik Kogudus Drikung Kagjü Ratna Šri Keskus, Lääne Budistliku Vennaskonna Sõprade Tallinna keskus, Budakoda, Tiibeti Budismi Nyingma Eesti Kogudus jt.
Munkade sanghad.
Eesti Theravaada Sangha
Kirjandus.
Ṭhitañāṇa bhikkhu (Dr. Andrus Kahn). Virgumise tee – nii nagu õpetas Buddha. Aegna: Eesti Theravaada Sangha Klooster, 2018. ISBN 978-9949-81-894-5. Teine, parandatud ja täiendatud trükk 2022. ISBN 978-9916-9624-3-5.
Budismi pühad raamatud I. Seadmuseratta käimapanemine, Lühikesed lugemised, Dhammapada. Tõlkija, eessõna autor ja kommenteerija: Linnart Mäll. Ilmumisaeg: 2004. Kirjastus: Lux Orientis. ISBN 9789985789117.
Budismi pühad raamatud II. Teemantsuutra, Südasuutra, Ühetähesuutra. Tõlkija, eessõna autor ja kommenteerija: Linnart Mäll. Ilmumisaeg: 2005. Kirjastus: Lux Orientis. ISBN 9789949133321.
Budismi pühad raamatud III. Šāntideva. Bodhitšarjāvatāra. Tõlkija, eessõna autor ja kommenteerija: Linnart Mäll, Toimetaja: Urmas Pappel, Teet Toome. Ilmumisaeg: 2008. Kirjastus: Lux Orientis. ISBN 9789949180028.
Preem, Britt-Maria &amp; Põlenik, Ave 2001. Budistlikud kogudused Eestis 1984–2001. Bakalaureusetöö. Tartu: Tartu Ülikooli usuteaduskond.
Põlenik, Ave 2004. Budismist Eestis. Altnurme, Lea (koost ja toim). Mitut usku Eesti: valik usundiloolisi uurimusi. Tartu: Tartu Ülikooli kirjastus, lk 67–95.
Lauri Liiders. Triratna Budistlik Kogukond: juhtumiuuring budistlikust kogudusest Eestis. – Ajakiri "Mäetagused" nr 53, 2013, lk 91-110.
Ossip Benenson

Ossip Benenson (3. juuni 1919 Tallinn – 29. juuni 2017 Tallinn) oli Eesti filatelist.
Ta lõpetas aastal 1936 Tallinna Linna Saksa Poeglaste Reaalgümnaasiumi. Ta õppis 1937–1938 Milano Polütehnilises Instituudis.
Teenis aega Pioneerpataljonis (kapral). Nõukogude Liidu okupatsiooni algul astus sõjaväeprokuratuuri teenistusse (tõlk, noorem sõjaväe jurist). 1941 evakueeriti Leningradi, pärast esimest blokaadi talve evakueeriti Taškenti, kus töötas Usbekistani tööstustarnete süsteemis. 1944 viidi üle Leningradi, kus töötas Eesti raudtee tarnete osakonnas. Insener-kapten. 
Pärast sõda töötas ajalehe Eesti Raudteetööline toimetaja asetäitjana, hiljem Eesti raudtee personaliosakonna ülema asetäitjana. 1966–1984 oli teadusliku ja tehnilise teabe osakonna ülema asetäitja Üleliidulise Teadusliku Uurimiste Instituudis Silikatobetoon Tallinnas.
Eesti Filatelistide Liidu juhatuse liige.
Ossip Benenson suri 29. juuni 2017 Tallinnas ja ta maeti 5. juulil 2017 Rahumäe kalmistule (Juudi ossa).
Tallinskaja ulitsa

Tallinskaja ulitsa (Таллинская улица, ka "Tallinna tänav") on tänav Peterburis Krasnogvardeiski rajoonis (vene keeles Красногвардейский район). Tänavale pandi Tallinskaja nimi 26. detsembril 1940 Eesti NSV pealinna Tallinna järgi.
Tänava pikkus on 960 m.
Eesti Theravaada Sangha

Eesti Theeravaada Sangha Klooster on budistlik organisatsioon, mis loodi 2014. aastal koos Eestist, Taist ja Sri Lankast pärit Mahachulalongkornrajavidyalaya Ülikooli üliõpilasete ja õppejõududega. 
Varasemad nimed: Eesti Theravaada Sangha, MTÜ Buddhavacana.
Eesti Theeravaada Sangha esindab algupärast theeravaada budismi. Sanghale kuulub Aegna saarel asuv WDS Aegna Meelearenduskeskus, kus toimuvad mõtluslaagrid, retriidid, kursused ning ordinatsioonid. 
Eesti Theeravaada Sangha juht on Ṭhitañāṇa bhikkhu (kodanikunimega Andrus Kahn), sekretär on Ṭhitamedha bhikkhu (Maarek Lind). 
Eesti Theeravaada Sangha on kirjastanud mitmeid Ṭhitañāṇa bhikkhu raamatuid: "Siddhatthast Buddhaks" (2017), "Virgumise tee - nii nagu õpetas Buddha" (2018), „Meditation - As Taught by the Buddha“ (2019), "Kasiṇa Meditation" (2020), "Meelerahu ja teadlikkuse loomine ning arendamine" (2021); "Puudža. Austusavaldused" (2022) jt. 2023 aastal kirjastas Eesti Theeravaada Sangha taskuraamatud "Tegu ja vili", "Meele arendamine", "Annetus" ja "Õige dhamma".
Kaupo Kutsar

Kaupo Kutsar (sündinud 15. mail 1972 Valgas) on Eesti poliitik, Valga valla asevallavanem, Eesti põllumees, lihaveisekasvataja.
Omandas alghariduse Nõuni Algkoolis ja põhihariduse Otepää Keskkoolis. Lõpetas 1991 Olustvere Sovhoostehnikumi agronoomi erialal. Aastatel 2007–2010 omandas Eesti Maaülikoolis maamajandusliku ettevõtluse ja finantsjuhtimise bakalaureusekraadi.
Tõlliste vallavolikogu liige aastatel 2005–2017. Valga linna, Õru, Tõlliste, Karula ja Taheva valla ühinemisel moodustunud Valga vallavolikogu liige aastast 2017. Alates 1.12.2021 on Kaupo Kutsar Valga valla asevallavanem.
Alates 2016. aastast Valgamaa Põllumeeste Liidu juhatuse liige, kelle huve esindab (alates 2016. aasta lõpust) EPKK lihatoimkonnas.
16.11.2018 esitati hagi Tartu Maakohtule "Ebaõigete andmete ümberlükkamise ja kahju hüvitamise nõue" mille sisuks on Lõunaeestlane.ee portaalis ilmunud Sirje Potiseppa solvav artikkel. 18. juuni 2019 esitas Kaupo Kutsar maakohtu otsusele apellatsiooni.
Eesti-Türkmenistani suhted

Eesti-Türkmenistani suhted on kahepoolsed suhted Eesti ja Türkmenistani vahel. 
Türkmenistan tunnustas Eesti Vabariiki 13. septembril 1993. Kahe riigi diplomaatilised suhted sõlmiti 26. augustil 1994.
Eesti suursaadik Türkmenistanis on Jaan Reinhold. Esimene Türkmenistani suursaadik Eestis on alates 2016. aastast Nazarkuly Shakuliyev, kes resideerib Minskis.
Äriregistri andmetel oli seisuga 13. aprill 2016 Eestis kaks Türkmenistani osalusega ettevõtet.
Eesti-Ukraina suhted

Eesti-Ukraina suhted on kahepoolsed suhted Eesti ja Ukraina vahel. 
Riigikogus tegutseb Eesti-Ukraina parlamendirühm ja sarnane sõprusrühm tegutseb ka Ukraina parlamendis. 
Praegune Eesti suursaadik Ukrainas on Annely Kolk. Ukraina suursaadik Eestis on Volodõmõr Bojetško. 
Ajalugu.
Eesti ja Ukraina Sotsialistlik Nõukogude Vabariik tunnustasid teineteist 25. novembril 1921 sõlmitud lepinguga.
Ukraina taastunnustas Eesti Vabariiki 26. augustil 1991. Millal Eesti Ukrainat tunnustas, pole teada. Kahe riigi diplomaatilised suhted sõlmiti 4. jaanuaril 1992.
Arenguabi osutamisel on Ukraina olnud Eesti jaoks üks prioriteetseid sihtriike.
Venemaa täiemahulise sissetungi järel on Eesti toetanud Ukrainat mitmeti. Eesti parlament lubas Žitomõri oblasti taristu rekonstrueerimiseks eraldada 10 miljonit eurot.
Jessica Garlick

Jessica Julie Anna Garlick (sündinud 1981 Derbys) on Walesi poplaulja. Ta esindas 2002. aasta Eurovisiooni lauluvõistlusel lauluga "Come back" esindas Suurbritanniat ning sai kolmanda koha.
Pärast Eurovisiooni lauluvõistlust jäi tal laulmine tagaplaanile, sest ta pühendus perele ja lastekasvatamisele. 
Ta töötab Birminghamis pedagoogina, annab noortele muusikatunde ja juhatab koolikoori. Intervjuudes on ta kinnitanud, et Eurovisioonist on tal vaid väga head mälestused ning Tallinn kui võitluse toimumispaik oli imekaunis.
Francine Jordi

Francine Jordi (sündinud Francine Lehmann; sündinud 27. juunil 1977 Worbis) on Šveitsi laulja. 
1998. aastal võitis ta folkmuusika võistluse Grand Prix der Volksmusik.
Ta esindas 2002. aasta Eurovisiooni lauluvõistlusel Tallinnas Šveitsi prantsuskeelse lauluga "Dans le jardin de mon âme", mis sai 22. koha.
Sarit Hadad

Sarit Hadad (sündinud 20. septembril 1978 Iisraelis) on Iisraeli laulja.
Ta esindas 2002. aasta Eurovisiooni lauluvõistlusel Iisraeli lauluga "Light a candle", mis sai 12. koha.
2009 valiti ta 2000. aastate parimaks Iisraeli lauljaks.
Heikki Leis

Heikki Leis (sündinud 12. juulil 1973 Tartus) on eesti kunstnik, kes on tuntud oma hüperrealistlike joonistuste ja hallitusefotodega.
Ta on lõpetanud 1991. aastal Tartu kunstikooli skulptuuri erialal. Tegutseb fotograafi, joonistaja ja skulptorina.
Anne Velt

 
Anne Velt (sündinud 19. jaanuaril 1969 Tartus) on eesti kultuurikorraldaja, näitleja ja lavastaja.
Pärit Ida-Virumaalt, õppis ta Toila 8-klassilises koolis ja A. Kesleri nimelises Jõhvi Keskkoolis. 1988–1992 õppis kultuurikorraldust ja režiid Tallinna Pedagoogikaülikoolis. 
Töökäik.
Anne Velt on töötanud teatris G-Garaaž, Eesti Riiklikus Nukuteatris näitlejana, Pärimusteater Loomise tegevjuhi ja lavastajana. Ta on 2010. aastal asutatud Ajateater asutajaliige ja lavastaja ning 2013. aastal loodud Hopneri Maja juhataja. 
Aastatel 2011–2020 oli ta Tallinna vanalinna päevade programmijuht/juht, 2003–... Tallinna Keskaja Päevade kultuuriprogrammi juht ja 2010–2017 Keskaegse rüütliturniiri lavastaja.
Looming.
Teatrilavastustes.
Ta on näidelnud ka telesarjades "Kättemaksukontor" ja "Ühikarotid", televisiooni lastesarjas "Kadekops" (1990–1991, Kadekops) ning filmis "Perekondlik sündmus" (1997, Faama Film, Eesti Televisioon, ema).
Auhind &quot;Elutöö geneetikuna&quot;

Auhind "Elutöö geneetikuna", ka Eesti Inimesegeneetika Ühingu elutööpreemia, on Eesti Inimesegeneetika Ühingu iga-aastane teadusauhind.
Elutööpreemia asutati 2008. aastal ja seda antakse väljapaistavale Eesti geneetikule, kelle panus on olnud oluline ja nähtav Eesti geneetikateaduses. Auhinda määrates käsitletakse geneetikat kui laiaulatuslikku eriala, mis hõlmab peale inimesegeneetika ka meditsiinigeneetikat, molekulaargeneetikat, neurogeneetikat, geneetilist epidemioloogiat, looma- ja bakterigeneetikat ning teisi lähedasi erialasid. Auhinna statuudis on öeldud, et kandidaadi puhul peaks saama väita, et ta elutöö on juba enamasti tehtud.
Eesti Inimesegeneetika Ühing

Eesti Inimesegeneetika Ühing (lühend EIGÜ) on Eesti teadusorganisatsioon, mis ühendab inimese- ja meditsiinilise geneetika valdkonnas töötavaid teadlasi. 
Mittetulundusühing Eesti Inimesegeneetika Ühing asutati 2000. aastal Tartus. Ühing edendab alus- ja rakenduslike uurimusi inimese- ja meditsiinilise geneetika vallas. Samuti on ühingu eesmärgiks geneetikaalase teadustöö, arendustegevuse ja koolitusliku sisuga ürituste korraldamine, koordineerimine ja populariseerimine ning Eesti Vabariigi valitsusasutuste professionaalne nõustamine.
Ühingusse kuulub 2015. aasta oktoobri seisuga 158 üksikliiget ja 1 kollektiivne liige (AS Asper Biotech). EIGÜ annab üks kord aastas oma aastakonverentsil välja väljapaistva geneetiku auhinna "Elutöö geneetikuna".
Juhatus.
2022. aasta oktoobri seisuga kuulusid ühingu juhatusse:
Seos rahvusvaheliste teadusorganisatsioonidega.
Eesti Inimesegeneetika Ühing ei kuulu (erinevalt Läti, Leedu ja Soome inimesegeneetika seltsidest) (inglise "International Federation of Human Genetics Societies", IFHGS).
I Wanna

"I Wanna" on Läti laulja Marija Naumova (esinejanimega Marie N) laul ja singel. 
Marie N võitis selle lauluga 2002. aasta Eurovisiooni lauluvõistluse. Laulu autorid on Marija Naumova ja Marats Samauskis. Singli tootis Baltic Records.
Konstantin Lagunov

Konstantin Jakovlevitš Lagunov (vene keeles Константин Яковлевич Лагунов; 16. september 1924 Uljanovski oblast – 19. juuli 2001 Tjumen) on vene ajakirjandusteadlane ja kirjanik.
Ta oli Tjumeni Riikliku Ülikooli ajakirjanduse professor. Ta on avaldanud üle 50 teose, sealhulgas 12 romaani. Tema raamatute ainetel on tehtud kaks mängufilmi. Ta oli neenetsi kirjaniku Anna Njerkagi esimene juhendaja.
Haridustee ja töökäik.
Ta lõpetas 1950. aastal Tjumeni Pedagoogilise Instituudi ja 1956. aastal Lenini-nimelise Tadžiki Riikliku Ülikooli aspirantuuri. Ta on kaitsnud kandidaadikraadi ajaloos.
Ta oli aastatel 1946–1956 komsomolitööl – töötas Leedu Leninliku Kommunistliku Noorsooühingu (Leedu LKNÜ) Vilniuse rajoonikomitee esimese sekretärina, hiljem Tadžiki LKNÜ keskkomitee teise sekretärina. Aastatel 1961–1983 töötas ta Tjumeni oblasti kirjanike organisatsiooni vastutava sekretärina ja 1991. aastast Tjumeni Riikliku Ülikooli ajakirjanduse kateedri professorina.
Vjatšeslav Ogrõzko

Vjatšeslav Vjatšeslavovitš Ogrõzko (vene keeles Вячеслав Вячеславович Огрызко; sündinud 28. juunil 1960 Moskvas) on vene kirjandusteadlane, ajakirjanik, publitsist ja kriitik.
Ta on päevalehe Literaturnaja Rossija peatoimetaja. Hulk artikleid ja raamatuid on ta pühendanud Põhja-Venemaa põlisrahvaste kirjandusele, sealhulgas on ta kajastanud neenetsi kirjaniku Anna Njerkagi loomingut.
Ta lõpetas 1984. aastal Lenini-nimelise Moskva Riikliku Pedagoogilise Instituudi ajalooteaduskonna. Alates 1995. aastast töötab ta päevalehe Literaturnaja Rossija toimetuses, aastast 2004 peatoimetajana.
Raamatuid.
Põhja-Venemaa põlisrahvaste kirjandusele pühendatud raamatud:
Ville Hytönen

Ville Otto-Erik Hytönen (sündinud 9. aprillil 1982 Porvoos) on soome kirjanik ja kirjastaja, kes elab 2013. aastast Eestis,Tallinnas ja Harku Vallas.
Ta on Soome kirjanike liidu esimees (2022-) ja oli kirjastuse Savukeidas asutaja ja tegevjuht (2001-2019). 
Ville Hytönen on raamatupoe Tulenkantajat asutajaid Tamperes, kirjanduskeskuse Kirjantalo asutajaid Turus ning kirjandusagentuuri Burning Bridge asutajaid. 
Ville Hytönenil on Eestis kirjanikukorterid Haapsalus ja Viljandis.
Ville Hytönen on avaldanud ligi 50 raamatut. Tema raamatutest 10 on tõlgitud eesti keelde. Hytöneni luulet on tõlgitud 18 keelde ning ta on saanud nii Soome kõige suurema (Sammon tekijät, 50 000 eurot) kui ka kõige väiksema (Nuoren Voiman Liitto, 1 euro) kultuuriauhinna.
Witness (Katy Perry album)

"Witness" on Ameerika Ühendriikide laulja Katy Perry viies stuudioalbum. Albumi andis välja Capitol Records 9. juunil 2017. 
Juba enne albumi ilmumist oli albumilt avaldatud kolm singlit "Chained to the Rhythm" koos Skip Marleyga 10. veebruaril 2017, "Bon Appétit" koos Migosega 28. aprillil 2017 ja "Swish Swish" koos Nicki Minajiga 19. mail 2017. Albumi neljas singel "Save as Draft" avaldati 26. juunil 2017. 
USA albumiedetabelis "Billboard 200" jõudis album oma esimesel müüginädalalal edetabeli tippu 180 000 albumiga võrdväärse ühikuga. See on Katy Perry kolmas järjestikune album selle edetabeli tipus pärast albumeid "Teenage Dream" (2010) ja "Prism" (2013), mis samuti jõudsid edetabeli tippu kohe esimesel nädalal.
Laulude nimekiri.
Märkused
Sämplite autorid
Lauri Tolmats

Lauri Tolmats (sündinud 7. mail 1998) on eesti valimisreklaamide koguja ja koduloolane. 
Ta on korraldanud mitu valimisreklaami näitust Eesti eri paigus. Valimisreklaamide kogumise ja sellega seotud temaatika propageerija. 
Tema hobi sai alguse vanapaberi sorteerimise käigus, kui ta pani kõrvale mõned valimisreklaamid.
Udo Einsild

Udo Aleksander Einsild (20. juuli 1897 Tartu – 21. oktoober 1957 Monte Carlo, Monaco) oli sõjaväelane Eestis (ohvitseri asetäitja), Prantsusmaal (auaste teadmata) ja Hispaanias (nooremleitnant) ning prantsuse kunstitegelane.
Haridus.
Einsild lõpetas 1917. aastal Petrogradis Tšernjajevi reaalkooli ja õppis sealses Polütehnilises Instituudis majandust, 1920. aastal õppis ta Tartu Ülikooli õigusteaduskonnas.
Vabadussõjas.
Ta teenis Kuperjanovi partisanide polgus ohvitseri asetäitjana. Tema hüüdnimi oli "Habe" ning ta oli legendaarne oma seiklushimu, distsiplineerimatuse, võitlushimu ja soomusetegemise poolest.
Pärast Vabadussõda.
Ta oli augustis 1920 sõjaväljakohtu all vaherahu kehtimise ajal jaanuaris 1920 toimunud salakaubaveo pärast. Talle mõisteti algul 8 kuud kindlusevanglat.
Kuna ta oli juba karistatud Vabadussõja ajal Tartu komandant alamkapten Emil Smironinile vastuhakkamise pärast, mõisteti talle kokku 6 aastat sunnitööd. 
Ilmselt ta amnesteeriti tänu Vabadusristiga autasustamisele, sest ta oli edaspidi vabaduses. Küll aga degradeeriti ta reameheks.
Ta läks 1920. aastate algul Saksamaale, kus ta tegutses Berliini eesti kirjanike, kirjastajate ja kunstnike kogukonnas.
Prantsusmaal.
Ta elas alates 1923. aastast Pariisis, kus ta tegutses vasakpoolsete kirjanike ja kunstnike kogukonnas. Ta oli peamiselt kunstikaupmees ilma isikliku galeriita.
Ta lävis lähedalt Eduard Wiiraltiga, aga ka maalikunstnik Mihhail Kikoiniga (Michel Kikoïne), maletaja Aleksandr Alehhiniga jpt. Tema lähim sõber oli maalikunstnik Chaïm Soutine, kes tihti elas Einsilla juures nii rahuajal Pariisi lähedal kui ka Saksa sissetungi ajal 1940. aastal maal Civry-sur-Serein'is Yonne'i departemangus. Soutine maalis mitu portreed Einsilla perekonnast.
Hispaania kodusõjas.
Ta läks 1936. aastal koos prantsuse vabatahtlikega sõdima Hispaania kodusõtta vabariiklaste poolel. Tema ametlik teadaolev auaste oli nooremleitnant, teated tema kõrgemast auastmest pole tõendatud.
Tagasi Prantsusmaal.
Kui 3. septembril 1939 kuulutas Prantsusmaa Saksamaale Teises maailmasõjas sõja, läks ta vabatahtlikult Prantsuse sõjaväkke. Tema käekäigust Teises maailmasõjas pole lähemaid teateid.
1949. aastast oli ta kunstikaupluse omanik Pariisis. Ta olevat mänginud kasiinos maha suurema summa raha ja tegi Monte Carlos 21. oktoobril 1957 enesetapu.
Isiklikku.
Tema vend oli kunstnik Johannes Einsild.
Tema abikaasa oli kunstnik Berthe Sourdillon de la Salle (1895–1976) ning tema poeg oli kunstitegelane ja galerist Alexandre Einsild de la Salle (1930–2017).
Ohvitseri asetäitja

Ohvitseri asetäitja (lühidalt "aseohvitser", mereväes gardemariin) oli Vabadussõja ajal antud ohvitseride ja allohvitseride vaheline auaste, mida anti ohvitseride ametikohtadel teenivaile alamväelastele, kel ei olnud keskharidust. Ohvitseri ametikohal teenivaid alamväelasi, kellele ei antud ohvitseri asetäitja auastet, nimetati ohvitseri kohustetäitjateks (o. k. t.). 
Vabadussõja algul nimetati ohvitseri auastmeta juhte ja endiste Vene sõjakoolide õpilasi segaste ja ebaühtlaste nimetustega (ohvitseri asetäitja, aseohvitser, ohvitseri kohustetäitja, aselipnik, alam-lipnik, portupeijunker, lipnik). Ohvitseri asetäitja auaste asutati ametlikult Sõjavägede Ülemjuhataja käskkirjaga 21. jaanuaril 1919, Vene alamlipniku (подпрапорщик) auaste kaotati 13. märtsil 1919 ja aselipniku auaste (зауряд-прапорщик) 13. mail 1919. Pärast Vabadussõja lõppu tegid 56 ohvitseri asetäitjat, ohvitseri kohustetäitjat ja junkrut eksternidena ära eksami Sõjakooli juures ja ülendati lipnikeks vanusega 22. aprillist 1920 (Käsk Vabariigi sõjavägedele nr. 642-a, 30. maist 1920). Neist ohvitseri asetäitjad:
Ohvitseri asetäitjad, keda ei ülendatud lipnikeks, võeti reservi minnes arvele ühesugustel alustel ohvitseridega ja ohvitseri asetäitja auaste säilis kuni 1940. aastani. Ohvitseri asetäitjail oli õigus kuuluda väeosa ohvitseride kogu reservohvitseride sektsiooni.
Saichō

Saichō (jaapani keeles 最澄), ka Tengyō Daishi, 767 – 822, oli jaapani budismi "tendai" koolkonna rajaja. 
Sündinud budistlikus perekonnas, sai ta juba 12-aastaselt mungaks ning sai 19-aastaselt täieliku pühitsuse.
Saichō veetis aastaid erakluses Kyōto lähedal Hiei mäel, kuhu rajas isikliku templi, millest hiljem sai "tendai" koolkonna keskus. Loonud head suhted keisri ja õukonnaga, rändas ta 804 Hiinasse, kus õppis "tiantai", samuti "chan"i ja nn esoteerilise budismi ehk hiina tantrismi (hiina keeles "mizong") õpetajate juures.
Pärast Jaapanisse naasmist tema suhted õukonnaga jahenesid ning ta pidi oma õpetusi ja seisukohti kaitsma teiste koolkondade ja õpetajate, eriti Kūkai, rünnakute eest.
"Tendai "õpetus Saichō interpretatsioonis on eklektilisem kui Hiina "tiantai", keskendudes küll «Lootossuutrale», kuid rakendades ka "chan’"i "shikantaza " meetodit ja tantristlikke rituaale.
Saichō nõudis oma koolkonna liikmetelt bodhisattva tõotuse andmist ja 12-aastase ettevalmistava õppimisperioodi läbimist enne mungaks pühitsemist.
Vesna Pisarović

Vesna Pisarović (sündinud 9. aprillil 1978 Brčkos Bosnia ja Hertsegoviinas) on Horvaatia laulja.
Ta esindas 2002. aasta Eurovisiooni lauluvõistlusel Horvaatiat lauluga "Everything I Want", mis sai 11. koha.
2012. aastal ilmus tema džässalbum "With Suspicious Minds".
Pesa (täpsustus)

Pesa võib tähendada mitut asja.
Bujničy

Bujničy (transkribeerituna Buinitšõ) on agrolinnake ja endine alev Valgevenes Mahiloŭ oblastis Mahiloŭ rajoonis, Bujničy külanõukogu halduskeskus. Asula asub Mahiloŭ linnast kolm kilomeetrit lõuna pool, seal asub Bujničy raudteejaam.
Bujničys on keskkool, muusikakool, postkontor, kultuurimaja ja raamatukogu; seal asub ka Kiryła Arłoŭski nime kandev põllumajandus-metsanduskolledž. Vaatamisväärsuseks on Teises maailmasõja Mahiloŭ kaitsmisele pühendatud memoriaalkompleks. Samuti asub külas kolledži hooldatav loomaaed.
Ajalugu.
Arheoloogiliste uuringute põhjal oli Bujničy kohal asustus juba kaheksa tuhat aastat enne Kristust, mil selle lõunaosas asus mesoliitikumi asulakoht. Rauaaja alguses rajati sinna linnus.
Kirjalikes allikates on asulat mainitud siiski alles XV sajandil, mil see kuulus Leedu suurvürstiriiki ja oli suure maavalduse keskuseks. XVI sajandi alguseks oli selle valduse omanikuks saanud Kiievi Petšerski klooster. Aastal 1595 toimus küla all suur lahing Leedu vägede ja Severin Nalivaiko juhitud kasakate vahel. XVII sajandil sai Bujničyst alev, mis kuulus Sołomereckitele, Stetkiewiczitele, Aleksander Hilary Połubińskile ja Sapiehadele. Aastal 1633 rajas Bohdan Stetkiewicz sinna kloostri. Kuna kloostri mungad osalesid Vene-Poola sõjas, said nad Jan II Kazimierz Wazalt õiguse rajada kloostri juurde veski. Kloostril oli ka oma trükikoda.
Põhjasõja ajal asus aastal 1708 alevi all mõnda aega Karl XII laager. Rootsi sõdurid rüüstasid mahajäetud kloostri. Kui kuningas sellest kuulis, lasi ta röövitud vara kloostrisse tagasi viia, kaks tabatud marodööri aga hukata. Sõja järel kujunes asula ka Sapiehadele kuuluvale, ent välja renditud mõisa juurde.
Poola jagamisel läks alev aastal 1772 Venemaa koosseisu, kus hakkas kuuluma Mogiljovi kubermangu ja Mogiljovi maakonda. Katariina II konfiskeeris Sapiehadele kuulunud mõisa ja andis selle Pasekadele, ent aastal 1878 ostis selle ära Moroczewski nimeline talumees. Mõisa viimased omanikud olid Radkevitšid.
Aastal 1880 oli Bujničys kaks õigeusukirikut, sel tegutses juutide kool ja kool oli ka kloostri juures. Toona oli alevis 356 elanikku, neist 115 olid juudid. Aastal 1886 avati alevis kihelkonnakool. Aastal 1897 elas alevis 450, mõisas 34 ja kloostris 117 inimest. Aastal 1902 valmis Peterburi–Odessa raudtee, millel asuv raudteejaam jääb tänapäeval asula piiridesse. Aastal 1909 oli alevis 427 ja mõisas 6 elanikku. 
Aastast 1918 hakkas alev kuuluma Valgevene rahvavabariiki, ent peagi vallutas selle Punaarmee. Samal aastal hävitati sealne klooster. 3. märtsil 1924 läks alev Vene NFSV koosseisust Valgevene NSV koosseisu. Alev jagati kaheks külaks. Aastal 1933 hakati neid varustama elektriga, sama aastakümne lõpus ühendati külad ühtseks Bujničy külaks. Aastal 1941 toimusid küla all ägedad lahingud, selle mälestuseks avati seal 1995. aastal Mahiloŭ kaitsmisele pühendatud memoriaalkompleks. 2006. aastal sai külast Bujničy külanõukogu halduskeskus. Aastal 2010 liideti sellega ka raudteejaama ümbruse alad (varasem Bujničy 2), ühtlasi sai küla agrolinnakese staatuse.
Ingeri Evangeelne Luterlik Kirik

Ingeri Evangeelne Luterlik Kirik (lühemalt Ingeri Kirik; vene keeles "Евангелическо-лютеранская церковь Ингрии", soome keeles "Inkerin evankelis-luterilainen kirkko") on Venemaal ajaloolisel Ingerimaal tegutsev luterlik kirik.
Aastast 1993 on Ingeri Kirik iseseisev usuorganisatsioon oma piiskopiga, kellele allub umbes 60 kogudust üle kogu Venemaa. 
Ingeri Kiriku piiskop on aastast 2020 Ivan Laptev (s 1979), eelmine pikaaegne piiskop aastatel 1996–2020 oli Aarre Kuukauppi (s 1953) ja toomkirikuks Peterburi Püha Maria kirik. 
Ingerimaale on ehitatud ka uusi kirikuid ning vanu on taas avatud. Ingeri Kiriku ametlikud keeled on vene ja soome keel.
Ajalugu.
Rootsi kuningriigi põhiterritooriumi Soomemaa Viiburi piiskopkonna aladelt tegutses luteriusu leviku soodustamisega Viiburi piiskop. Rootsi riik asutas ka Rootsi riigikiriku, luteriusu kogudusi ja kirikuid Ingeris (vt ). Ingeri Kiriku ajalugu algab aastal 1611, kui Ingerimaal Lempaalas, Rootsi Ingeri asutati esimene luterlik kogudus. 
Rootsi riigikiriku superintendent Hermann Samsoni eestvõttel loodi Liivimaa kindralkubermangus 1636. aastal kuus praostkonda: Eesti aladel Narva praostkond, Pärnu praostkond ja Tartu praostkond ning kolm praostkonda Põhja-Läti aladel. Narva praostkonda kuulusid Virumaa ja Ingerimaa kubermangu Narva, Ivangorodi lään, Jama lään, Koporje lään, Nöteborgi lään. Moodustati Narva ja Ingerimaa piiskopkond keskusega Narvas ja Rootsi Ingerimaa kubermangu kirikuelu keskus oli Narva, kus resideeris Narva, Ingeri ja Alutaguse alade Narva ja Ingerimaa superintendent Heinrich Stahl.
Põhjasõja järel liideti Ingeri alad Venemaa keisririigiga, Ingerimaa ja järgnevalt Peterburi kubermangu. 1832. aastal võeti Venemaa keisri Uus evangeelse luteri kiriku seadus, millega kõik varasemad luterlikku kirikukorraldust reguleerinud seadused ja korraldused kuulutati kehtetuks ning millega Peterburis asutati Venemaa Evangeeliumi Luteriusu Kiriku Peakonsistoorium, millele allutati kõik Läänemere kubermangude, Soome ja Venemaa luterlikud konsistooriumid ja kogudused. Ingeri alade luteriusutunnistusega kirikukihelkonnad allutati Venemaa Evangeeliumi Luteriusu Kiriku VELK Peterburi konsistooriumiringkonnale: Põhja-Ingerimaa ehk Schlüsselburgi praostkonda, Ida-Ingerimaa praostkonda ja Lääne-Ingerimaa praostkonda.
Anniina Ljokkoi

Anniina Ljokkoi (sündinud 23. märtsil 1984) on soome tõlkija ja publitsist, kes elab 2007. aastast Eestis. 
Ta on soomendanud eesti kirjandusest muu hulgas Silvia Rannamaa "Kadri" ning Aime Hanseni, Kätlin Kaldmaa ja Triin Soometsa luulet. Tema eesti kirjanduse tõlkeid on avaldatud ka antoloogiates "Nippernaati" ning "8+8".
Anniina Ljokkoi on üks kolmest autorist, kes kirjutasid Eesti esimese teatmeteose veganlusest "Vegan – Maitsev ja hooliv elu" (Tammerraamat, 2015).
Anniina Ljokkoi on õpetanud 2009. aastast alates soome keelt Mehiläinen Eesti OÜ-s. Aastatel 2012–2013 töötas ta Eesti Ingerisoomlaste Liidus ajakirja Inkeri peatoimetajana, ning 2014. aastast alates Soome veganite organisatsioonis Vegaaniliitto ajakirja Vegaia toimetajana. 2016. aastast kirjutab ta pererubriiki Eesti ajakirjas Vegan.
Anniina Ljokkoi on lõpetanud Jyväskylä Ülikooli filosoofia magistrantuuri kirjanduse ja soome keele erialal. Aastatel 2007–2009 õppis ta Tartu Ülikoolis eesti keelt ja kirjandust.
Daškaŭka

Daškaŭka (transkribeerituna Daškavka) on agrolinnake ja endine alev Valgevenes Mahiloŭ oblastis Mahiloŭ rajoonis, Daškaŭka külanõukogu halduskeskus. Asula asub Dnepri kaldal Mahiloŭ linnast 18 kilomeetrit lõuna pool, seal asub Daškaŭka raudteejaam.
Daškaŭkas on keskkool, muusikakool, postkontor, apteek, kino ja raamatukogu. Vaatamisväärsusteks on sealne juudi kalmistu, XX sajandi alguses ehitatud apteegi, haigla ja raudteejaama hooned ning sealne mõisakompleks.
Ajalugu.
Kirjalikes allikates on asulat mainitud esimest korda aastal 1597. Selle asutasid Sołomereckid. Aastal 1758 sai Daškaŭkast alev.
Poola jagamisel läks alev aastal 1772 Venemaa koosseisu, kus hakkas kuuluma Mogiljovi kubermangu ja Mogiljovi maakonda. XIX sajandi alguses oli seal kaks õigeusu kirikut, sünagoog ja neli kõrtsi. Aastal 1866 oli alevis 700 elanikku. Sajandi teisel poolel rajati Dnepri kõrgele kaldale Daškaŭka mõisa hoonetekompleks.
Aastal 1885 avati Daškaŭkas kool. Aastal 1897 olid alevis õlipress, kaks sepikoda, veski, üks õigeusu kirik, kümme poodi, kaks sepikoda, kolm võõrastemaja, üks kõrts ja jõesadam. Aastal 1902 valmis alevit läbiv Peterburi-Odessa raudtee.
Aastal 1818 vallutas alevi Saksa armee. Samast aastast hakkas alev kuuluma Valgevene Rahvavabariiki, ent peagi vallutas selle Punaarmee. 3. märtsil 1924 läks alev Vene NFSV koosseisust Valgevene NSV koosseisu. Alevist sai toona külanõukogu halduskeskus, ühtlasi muudeti selle staatus külaks. Sajkslased vallutasid küla taas aastal 1941. 28. juunil 1944 ületas Punaarmee Daškaŭka kohal Dnepri ja vabastas küla.
Dongguan Shi

Dongguan (东莞) on ringkonna õigustega linn Hiinas Guangdongi provintsis.
Dongguan on tööstuslinn, mis on ekspordimahult neljas linn Hiinas.
Seal asub maailma üks suurimatest kaubanduskeskustest South China Mall, mis on küll peaaegu tühi: 2005. aastal ehitatud keskuses oli 2008. aastal 99% müügiboksidest hõivamata.
Shantou Shi

Shantou (汕头) on ringkonna õigustega linn Hiinas Guangdongi provintsis.
Suzhou Shi (Jiangsu)

Suzhou (苏州) on ringkonna õigustega linn Hiinas Jiangsu provintsis, umbes 100 km Shanghaist loodes.
Linna kanalid, kivisillad, pagoodid ja hoolega kujundatud aiad on teinud sellest ühe turismi tippvaatamisväärsusi Hiinas. Suzhou klassikalised iluaiad lisati UNESCO maailmapärandi nimistusse aastatel 1997 ja 2000. Suzhoud on sageli nimetatud "Ida Veneetsiaks" ja "Hiina Veneetsiaks".
Tiiu Sinipalu

Tiiu Sinipalu (kandnud ka nime Tiiu Ivanova; sündinud 1. oktoobril 1986) on Eesti koorijuht. 
Tiiu Sinipalu õppis dirigeerimist Heino Elleri nimelises Tartu Muusikakoolis Vaike Uibopuu dirigeerimisklassis, 2007. aastast Eesti Muusika- ja Teatriakadeemias Ants Sootsi käe all. 
Tiiu Sinipalu juhatab ka Tartu Ülikooli Akadeemilise Naiskoori vilistlaskoori. 
Tiiu Sinipalu ja Ülle Tuisk asutasid 2011. aastal kammernaiskoori Sireen. Alates 2017/2018 hooajast on ta Sireeni peadirigent.
Tiiu Ivanova oli XII noorte laulu- ja tantsupeo neidudekoori dirigent.
Episkopi Cantonment

Episkopi Cantonment on Suurbritannia sõjaväebaas Küprosel, Suurbritannia meretaguse ala Akrotiri ja Dhekelia halduskeskus. See asub territooriumi läänepoolsemas lahusosas.
See ei ole Akrotiri ja Dhekelia suurim baas, kuid seal asub tsiviil- ja militaaradministratsioon.
Tafuna

Tafuna on asula Tutuila saare idakaldal Ameerika Samoas. See on Ameerika Samoa suurim asula, seal elas 2012. aastal 9756 inimest.
Tafunas asub roomakatoliku katedraal ja Pago Pago rahvusvaheline lennujaam.
The Valley

The Valley on asula Anguilla saarel, Suurbritannia meretaguse ala Anguilla keskus.
2011. aastal elas seal 1067 inimest.
Asula juures asub Clayton J. Lloydi rahvusvaheline lennujaam.
Karen Bradley

Karen Anne Bradley (neiuna Howarth; sündinud 12. märtsil 1970 Newcastle-under-Lyme'is) on Suurbritannia poliitik, ta kuulub Briti Konservatiivsesse Parteisse. Ta oli 14. juulist 2016 kuni 8. jaanuarini 2018 Suurbritannia kultuuri-, massimeedia- ja spordiminister. 8. jaanuarist 2018 kuni 24. juulini 2019 oli ta Suurbritannia Põhja-Iirimaa asjade minister.
Ta sündis aastal 1970 Newcastle-under-Lyme'is Staffordshire'i krahvkonnas. Peagi kolis tema pere Buxtonisse Derbyshire'i krahvkonda, kus ta lõpetas Buxtoni tütarlastekooli. Seejärel lõpetas ta matemaatika bakalaureusena Imperial College Londoni.
Aastast 1991 töötas ta auditeerimisfirmas Deloitte Touche Tohmatsu maksumänedžerina. Aastast 1998 töötas ta vanemmaksumänedžerina firmas KPMG, aastast 2004 tegutses iseseisva audiitorina. Aastal 2007 pöördus ta tagasi firmasse KPMG, kuhu jäi tööle kuni valimiseni Suurbritannia parlamendi alamkotta.
Ta lootis 2005. aasta Suurbritannia parlamendivalimistel parlamendi alamkotta pääseda, kuid ebaõnnestunult. 2010. aasta Suurbritannia parlamendivalimistel pääses ta parlamendi alamkotta. 14. juulist 2016 kuni 8. jaanuarini 2018 oli ta Suurbritannia kultuuri-, massimeedia- ja spordiminister. 8. jaanuarist 2018 kuni 24. juulini 2029 oli ta Suurbritannia Põhja-Iirimaa asjade minister.
Isiklikku.
Ta on abielus Neil Bradleyga, neil on kaks poega. Ta on jalgpalliklubi Manchester City FC fänn.
Homecoming

"Homecoming" on USA rokkbändi Green Day 12. laul albumilt American Idiot.
Laulu sisu.
Laulu peategelane on Jesus Of Suburbia, kes esineb peaaegu kogu albumi vältel. Kuna ta saab aru, et linna kolimine polnud hea mõte, siis otsustab ta koju agulisse tagasi tulla.
Laulu liigendus.
Laul on 9 minutit pikk ning see on jaotatud viieks osaks. Kolmanda osa kirjutas ning laulis linti bassist Mike Dirnt, neljanda trummar Tre Cool.
I. Death Of St. Jimmy ('Püha Jimmy surm')
Jeesus mõtles koju tulla, kuid selleks oli vaja hävitada tema teine isiksus Püha Jimmy, kes tegeles narkodiilerina ning oli üldse kuratlik tegelane. Ta viskab Jimmy oma peast välja, ise öeldes laulus, et Jimmy lasi enda ajud püssiga lahte ning see on Jeesuse enda privaatne enesetapp.
II. East 12th Street ('East'i 12. tänav')
Jeesus oli saanud korraliku tööotsa sekretärina, kuid talle ei meeldi see koht ning ta sooviks parema meelega teha midagi muud.
III. Nobody Likes You ('Sa ei meeldi kellelegi')
Jeesusele tuleb meelde, kuidas tema tüdruk, keda kutsutakse albumis Whatsername'iks, tema maha jättis. Tema lahkumissõnad, milles ta andis teada ka selle, et isegi Jeesuse sõbrad on ta ära põlanud, kummitavad Jeesusel peas. "Nobody likes you, everyone left you, they're all out without you, havin' fun" - "Sa ei meeldi kellelegi, kõik on su hüljanud, nad on kõik sinuta väljas ning neil on lõbus."
IV. Rock'N'Roll Girlfriend ('Rock'n'rolli tüdruk')
Jeesus saab oma kodukandi sõbralt Tunnylt, kes otsustas paikseks jääda, kirja. Tunny mainis, et tal on palju rock 'n' rolli asju, nagu auto, maja jne.
V. We're Coming Home Again ('Me tuleme uuesti koju')
Budism Sri Lankal

Kuningas Ašoka saadetud misjonärid jõudsid Sri Lankale aastal 247. e.m.a. ning tõid endaga kaasa theravaada budismi. Kuningas Devānampijatissast sai budismi pühendunud toetaja, kes olevat rajanudMahāvihāra kloostri ja istutanud selle juurde bodhipuu. Budismist sai valitsejate poolt toetatud õpetus, mis omandas Sri Lankal kiiresti ka rahvusliku tähenduse.
Kuningas Vaṭṭagāmaṇi rajas Abhayagiri vihaara. Aastal 17 e.m.a. peeti vajalikuks "Tipiṭaka" esimest korda kirja panna, et kindlustada selle säilimine ka traditsiooni kandvate munkade hääbumise korral.
Mahāvihāra ja Abhayagiri vihaara vahel tekkisid lahkhelid, sest kuningas oli andnud Abhayagiri vihaara ühe munga omandusse, mis tähendas vinaja omandivastase reegli rikkumist, mistõttu munk Mahāvihārast välja heideti. Selle tulemusena lõpetas ta suhted Mahāvihāraga ning kolis koos oma õpilastega Abhayagiri vihaarasse. Need kaks kloostrit arenesid edaspidi eri suundades ning võistlesid omavahel kuningliku soosingu pärast.
4. sajandil hakkas kuningas Mahāsena toetama mahajaana budismi ning soovisMahāvihāra üleminekut mahajaanasse. Kloostriasukad keeldusid, mispeale käskis kuningas kloostri hävitada ning rajas mahajaana pooldajatele Jetavana vihaara. Mahāvihāra taastati järgmise kuninga valitsusajal. Mitme sajandi vältel võistlesid need kolm kloostrit soosingu pärast, kusjuures Abhayagiri vihaara oli mahajaana ideedele rohkem avatud kui ultra-ortodoksne Mahāvihāra. Iga vihaaraga kaasnes ka oma nikaaja ehk pühitsusliin. 12. sajandil keelustas kuningas Parakkama Bāhu I teiste vihaarate tegevuse ning hakkas propageerima Mahāvihāra õpetust.
5. sajandil rändas Sri Lankale India munk Buddhaghosa, kes kirjutas kommenteeriva teose "Visuddhimagga" ehk "Puhastumise tee", mis on oluliselt mõjutanud theravaada koolkonna kujunemist. 9. sajandiks olid Sri Lankale jõudnud ka mahajaana tantristlikud tekstid, mis tõi kaasa mantrate kasutamise ning tantristliku theravaada tekke. Sri Lankal levis ka mahajaana, mis peegeldus muuhulgas Avalokitešvara kultuses. Mahajaana ja tantristlik theravaada hääbusidMahāvihāra ülemvõimu saabudes.
Alates 6. sajandist tehakse vahet külamunkade ja metsamunkade vahel. Metsamungad elavad vaiksemates metsakloostrites või -eraklates, mis võimaldab neil järgida rangemat mõtlusele ja õpingutele pühendatud elustiili.
10. ja 11. sajandi Cola kuningate vallutusretkede ajastul suri välja nunnade (paali k. "bhikkhun"ī, sanskriti k."bhikṣuṇī") pühitsusliin.
Järgnenud sajandite korduvate allakäigu ja taaselustamise lainete kiuste on theravaada traditsioon Sri Lankal säilinud tänini.
Aerutajate eine

"Aerutajate eine" on prantsuse kunstniku Pierre-Auguste Renoiri (1841–1919) õlimaal lõuendil.
Teos oli pandud välja 1882. aastal toimunud impressionistide VII näitusel, kus kolm kriitikut hindas seda väljapaneku parimaks.
Autor on kujutanud teosel oma sõpru ja tuttavaid.
Maalil vasakul koeraga (ahvpinšer) suhtleva daami prototüüp on Aline Charigot, kellest sai hiljem kunstniku abikaasa ja kolme poja ema.
Freeport (Bahama)

Freeport on Bahama suuruselt teine linn. See asub Grand Bahama saarel.
Linna juures asub Grand Bahama rahvusvaheline lennujaam.
Ar-Rifā‘

Ar-Rifā‘ (araabia keeles الرفاع‎‎) on elanike arvult teine linn Bahreinis. 
Ar-Rifā‘ oli 18. sajandil Bahreini saare peamine asula, 19. sajandi jooksul sai selleks sadamalinn Manama.
Linna idaosas on palju ajaveetmisvõimalusi, kaubanduskeskusi ja muid ärisid. Lääneosas on peamiselt elurajoonid.
Aline Charigot

Aline Charigot (23. mai 1859 Essoyes – 27. juuni 1915 Nice) oli üks prantsuse kunstniku Pierre-Auguste Renoir peamisi modelle. Nad tutvusid 1870. aastate II poolel.
Aline ja Pierre-Auguste abiellusid 14. aprillil 1890. Paaril sündis kolm poega: Pierre Renoir (1885–1952), Jean Renoir (1894–1979) ja Claude Renoir (1901–1969).
Leping (linn)

Leping (hiina 乐平市 (Lèpíng Shì)) on asula ja maakonna õigustega linn (linnaks nimetatav haldusüksus) Hiinas Jiangxi provintsis Jingdezheni ringkonnaõigustega linna haldusalas.
Lepingi järgi on nimetatud geokronoloogias Permi ajastu Lopingi ajastik.
Lepingis asub Hiina RV raketivägede 815. brigaad, mille relvastuses on DF-15 lühimaaraketid.